Per Clausen (EL), 2007-01-18:
Jeg skal starte med at sige, at Enhedslisten støtter anden del af SF's forslag, som jo ikke har været meget omtalt i debatten, meget varmt.
Vi har jo gentagne gange sagt – og jeg vil selvfølgelig også benytte lejligheden til at sige det her – at vi i hvert fald mener, at brint formentlig også er en metode, der kan anvendes i fremtiden i forhold til transportsektoren.
Der kan givetvis også arbejdes med at udvikle andre elementer og andre ting, man kan bruge, som er tættere på M042s30083108tojo.fm Page 3098
Thursday, April 19, 2007 5:07 PM
at kunne anvendes, end brint er nu,
men det var bare for at sige det indledningsvis, så det ikke skulle blive glemt.
Når vi kommer til den første del af forslaget, som er den, der handler om, at man skal leve op til EU's krav om at erstatte 5,75 pct. af olieforbruget med biobrændstoffer inden udgangen af 2010, er Enhedslisten langt mindre positiv.
Vi synes faktisk ikke, det er nogen fornuftig løsning.
Vi mener, at de miljømæssige gevinster er begrænsede.
Fru Anne Grete Holmsgaard har bestemt ret i, at der er mange tal i den her sag, uhyre mange tal, og lidt forskellige resultater, men konklusionen er vel, at hvis man inddrager alle elementer i produktionen af biobrændstoffer og efterfølgende ser på, hvad der sker, når man så bruger biobrændstofferne, er de miljømæssige resultater ikke sådan, at de i hvert fald antyder en holdbar løsning.
Det andet problem i den her sag er jo, at det også har nogle andre konsekvenser.
Hvis man skulle producere det fornødne biobrændsel i Danmark, ville vi faktisk gøre et rimelig stort indhug i den danske landbrugsjord – formentlig med den konsekvens, at man ville se yderligere stigninger i jordpriserne og formentlig også med den konsekvens, at man ville se stigende kornpriser, stigende priser på fødevarer.
Det kan landmændene selvfølgelig være glade for, men spørgsmålet er, om befolkningen kan være det.
Der ville også i kampen om, hvad for noget jord man skal bruge, opstå yderligere strid mellem naturinteresser, miljøinteresser, interesser i en økologisk omstilling og så landbrugsinteresser.
Men det har SF for så vidt løsningen på, for vi kan jo bare købe det i udlandet.
Der vil jeg bare sige, at jeg synes, at de tendenser, vi nu kan se på verdensmarkedet, er, at hvis det, at der kommer et stort pres på, at ting, der i dag bruges som fødevarer, fremover kan bruges til at producere biobrændsel, så medfører, at der sker prisstigninger – og det tyder meget på – behøver prisstigningerne ikke være store, før det får meget alvorlige konsekvenser for nogle af de fattige mennesker på jordkloden.
Det er vel også derfor, Jyllands-Posten i dag kunne skrive en historie om, at man faktisk var tæt på sådan en social opstand i Mexico; det er der nu mange gode grunde til i Mexico, men den aktuelle grund var faktisk de konsekvenser, som de stigende majspriser havde.
Og det er stigninger, som skyldes, at man i USA har fået øjnene op for førstegenerationsbiobrændsel, som så gør, at man kan køre løs i bilerne uden at have dårlig samvittighed, og uden at det skal hentes fra tvivlsomme lande, men kan hentes fra Mexico.
Men det får altså nogle meget alvorlige konsekvenser for mexicanerne.
Vi har også i de seneste måneder kunnet høre om, hvordan junglen i Indonesien og Malaysia brændes af i forstærket takt, fordi man har brug for arealet til at producere palmeolie, som også er noget, der skal indgå i den her biobrændstofproduktion.
Så alt i alt mener vi altså, at den del af SF's forslag er en rigtig dårlig idé.
Jeg mener ikke, man løser de miljøproblemer, man gerne vil løse,
og man er med til at skabe en lang række nye problemer af både miljømæssig og social karakter i såvel Danmark som udeomkring i verden.
Så vi vil anbefale, at man bruger energien på at udvikle langtidsholdbare løsninger inden for transportsektoren, som mange jo i dag har været inde på, og som der vel derfor er en slags grund til at tro på også kan komme til at indgå i det energiforlig, der skal indgås, nemlig spørgsmål om besparelser og transportomlægninger, men selvfølgelig også om at udvikle nye drivformer til transportsektoren.